Peste 300.000 de oameni au ieşit în stradă miercuri seară în Bucureşti şi în alte zeci de oraşe, pentru a protesta faţă de modificarea codurilor penale. A fost cel mai mare protest din ultimii 25 de ani din România. În Piaţa Victoriei au fost aproximativ 150.000 de oameni. În jurul orei 22.30 situaţia a degenrat după ce mai mulţi manifestanţi violenţi au început să arunce cu petarde, torţe, pietre şi gheaţă spre forţele de ordine. Jandarmii au intervenit cu gaze lacrimogene şi au cerut evacuarea zonei. Protestatarii paşnici au părăsit Piaţa unde jandarmii au continuat intervenţia în forţă contra grupului de agitatori.

GALERIE FOTO: BOGDAN BUDA PHOTOGRAPHY

ACTUALIZARE 00.00. Cei aproximativ 30.000 de oameni care au protestat, miercuri seară, la Timişoara, atât în Piaţa Victoriei, cât şi în marş pe străzile din oraş, au încheiat manifestaţia, urmând să o continue joi la prânz, în faţa Prefecturii, apoi seara în Piaţa Victoriei.

ACTUALIZARE 23.30. Sunt violenţe în Piaţa Victoriei. Un grup de agitatori, membri ai galeriilor, au aruncat cu petarde şi obiecte contondente spre jandarmi, provocându-i. Aceştia au intervenit cu gaze lacrimogene. Protestatarii paşnici au părăsit Piaţa. Mai multe persoane au fost rănite în urma violenţelor.

ACTUALIZARE 22.50. Georgian Enache, purtătorul de cuvânt al Jandarmeriei a declarat, la Digi24:

„Asupra cordoanelor de jandarmi au fost executate violenţe, iar acum mesajul pe care eu îl transmit este ca toate persoanele să părăsească Piaţa Victoriei, au fost violenţe asupra jandarmilor. Vom folosi materialele din dotare. Pentru siguranta lor, trebuie este să folosească căile de evacuare şi să părăsească zona în care au loc aceste violenţe.

Avem echipe in teren, sunt multiplicatori de mesaje.

Este important ca oamenii de bună credinţă să se delimiteze.

În special cei care au venit cu copii să se delimiteze de zona în care au loc violenţe, ca să nu fie afectaţi de măsurile pe care le vom lua în acele zone”

ACTUALIZARE 22.40. Primele incidente în Piaţa Victoriei. Un grup mic de protestatari au început să arunce cu obiecte contondente spre jandarmi, cu petarde şi au aprins torţe. Sunt torţe pe care de regulă le au galeriile de fotbal pe stadioane.

Mulţimea huiduie, semn că protestatarii nu sunt de acord cu acest gen de acţiuni violente ale grupului de agitatori.

Incidentele au avut loc spre bulevardul Iancu de Hunedoara.

Sunt primele probleme de acest gen, iar jandarmii au intervenit cu gaze lacrimogene.

ACTUALIZARE 22.30. Protestul de la Alba Iulia s-a încheiat, însă cei 4.000 de protestatari au promis că vor ieşi în stradă şi joi

ACTUALIZARE 22.00 Oamenii spun că sunt hotărâţi să rămână până târziu în noapte în faţa Guvernului şi că sunt decişi să revină ori de câte ori este nevoie.

Protestatarii continuă să vină în număr mare în Piaţa Victoriei.

Ieşirea de la metrou se desfăşoară cu dificultate în zonă. Mulţi călători au preferat să ia trenul în alte direcţii, văzând că ieşirea este greoaie. Garniturile de tren au fost retrase după vârful de trafic, dar pentru că, în loc să scadă, numărul călătorilor creşte, au fost repuse în circulaţie mai multe garnituri, care să facă faţă traficului spre Piaţa Victoriei, potrivit reprezentanţilor Metrorex.

ACTUALIZARE 21.00. Numărul protestatarilor din Bucureşti a ajuns la 150.000. Se estimează că în restul ţării au ieşit în stradă aproximativ 140.000 de oameni.

Sunt oamenii blocaţi la staţia de metrou Piaţa Victoriei, nu mai pot să iasă afară pentru că sunt prea mulţi şi au început să protesteze acolo, în subteran, împotriva Guvernului.

La Sibiu şi la Timişoara sunt câte 20.000 de oameni în stradă, la Cluj-Napoca 30.000, la Constanţa - 5.000, la Bacău - 6.000, la Braşov - 8.000, Craiova - 3000, Galaţi - 3000, Iaşi - 10.000.

Imagine din Cluj-Napoca

ACTUALIZARE 20.40. Peste 200.000 de oameni au ieşit în stradă. Dintre aceştia, 110.000 sunt doar în Bucureşti.

La Cluj-Napoca sunt 35.000 de oameni.

VIDEO WhatsApp - Imagini din Baia - Mare

VIDEO WhatsApp - Imagini din Constanţa

ACTUALIZARE 20.05. Sunt 100.000 de oameni în Bucureşti şi 75.000 în ţară. Oamenii continuă să vină în valuri în Piaţa Victoriei.

VIDEO WhatsApp - Haos la staţia de metrou Piaţa Victoriei

ACTUALIZARE 19.40. Sunt 60.000 de oameni la Guvern.

În Piaţa Unirii din Cluj - Napoca sunt 20.000 de oameni.

FOTO Imagini de la protestul din Cluj-Napoca

Au venit studenţi, dar şi vârstnici. Chiar şi foşti membri marcanţi PSD sunt la protest, printre ei Aurelia Cristea.

VIDEO - Imagini de la Cluj - Napoca

VIDEO WhatsApp - imagini de la Craiova

FOTO WhatsApp - imagine de la Hunedoara

La Sibiu sunt 10.000 de oameni, în Braşov - 5.000, Constanţa - 3000, Iaşi - 10.000, iar Timişoara, în Piaţa Operei - 12.000.

ACTUALIZARE 19.30. Numărul protestatarilor a crescut la 50.000 în Bucureşti.

FOTO WhatsApp - Imagini din Piaţa Victoriei

Palatul Victoria este păzit de impresionante forţe ale poliţiei şi jandarmeriei. Nu se poate circulă pe bulevardele Iancu de Hunedoara, Lascăr Catargiu, Nicolae Titulescu, Aviatorilor, pe Şoseaua Kiseleff şi pe Strada Paris.

Proteste în ţară: Alba Iulia - 4.000 de oameni , Timişoara - 8000, Iaşi - 6000, Galaţi - 1500, Oradea - 2000, Constanţa - 1500, Bacău - 5.000, Piteşti - 500, Suceava - 400, Deva - 150.

ACTUALIZARE 19.20. Sunt 30.000 de oameni în Piaţa Victoriei.

ACTUALIZARE 18.50. Sunt peste 15.000 de oameni la Guvern.

FOTO WhatsApp - imagini de la staţia de metrou Piaţa Victoriei

La Timişoara sunt 7.000 de oameni în stradă, la Cluj-Napoca - 5000, Sibiu - 4000, Galaţi - 2.000.

VIDEO WhatsApp - Protest la Alba-Iulia

VIDEO WhatsApp - Protest la Bacău

La Bacău sunt 2.000 de protestatari, la Iaşi - 5.000, la Braşov - 2.500.

ACTUALIZARE 18.36. Traficul a fost blocat în zona Guvernului. Toate bulevardele din jurul Pieţei Victoria au fost închise.

Nu se mai poate circula pe Şoseaua Kiseleff.

Sunt 10.000 de oameni în Piaţa Victoriei.

ACTUALIZARE 18.30. 6.000 de oameni sunt în stradă în Bucureşti. Manifestaţii sunt la Craiova, Constanţa, Iaşi, Oradea, Braşov, Hunedoara.

VIDEO WhatsApp - Protest la Hunedoara

VIDEO WhatsApp - Protest la Ploieşti

VIDEO WhatsApp - Protest la Braşov

La Timişoara sunt 4.000 de oameni, la Iaşi 3.000 şi la Braşov 2.000 de oameni.

ACTUALIZARE 17.40. Măsuri de securitate sporită la Guvern. Jurnaliştii sunt scoşi din clădire. Jandarmii întăresc dispozitivul pentru siguranţa clădirii. La toate căile de acces ale Guvernului sunt forţe de securitate, jandarmi.

ACTUALIZARE. Circa 600 de oameni protestează și la Timișoara, iar 500 sunt deja la Oradea, în piaţa centrală a oraşului.

ACTUALIZARE. Sunt 2.000 de oameni care protestează în Piața Victoriei.

Peste 1.000 de oameni protestează deja la 9:00 dimineață față de adoptarea ordonanțelor de urgență prin care politicieni, oameni de afaceri şi foşti primari vor scăpa de dosare penale, iar numărul acestora continuă să crească.

Ordonanţa de Urgenţă adoptată de Guvernul Grindeanu marţi seară privind modificarea codurilor penale a fost publicată în Monitorul Oficial, iar cea mai mare parte a prevederilor urmează să intre în vigoare la 10 zile de la publicare.

Prevederea privind termenul de 6 luni până la care pot fi făcute denunţuri privind săvârşirea unor infracţiuni intră în vigoare de la momentul publicării ordonanţei în Monitor.

Peste 12.000 de oameni au protestat aproape cinci ore la Bucureşti, marți noapte, în faţa Guvernului. Ministrul Justiţiei a făcut anunţul care a dezlănţuit demonstraţiile după 22:00, iar documentul a fost publicat în timp record: era trecut de unu noaptea când s-a întâmplat asta.

Codurile penale, modificate prin OUG și publicate în MO în timp record. Textul final al ordonanței